Tožba, vložena 13. marca 2014 – Pérez Gutiérrez proti Komisiji
(Zadeva T-168/14)
Jezik postopka: španščina
Stranki
Tožeča stranka: Ana Pérez Gutiérrez (Mataró, Španija) (zastopnik: J. Soler Puebla, odvetnik)
Tožena stranka: Evropska komisija
Predlogi
Tožeča stranka Splošnemu sodišču predlaga, naj:
ugotovi, da je prišlo do nezakonitega posega v pravico do časti, družinskega življenja in do osebne podobe, ker je Evropska komisija brez soglasja uporabila podobo P. Johannesa Jacquemyna, ko je njegovo fotografijo vključila v knjižnico fotografij v zdravstvenih opozorilih za tobačne proizvode v Evropski uniji,
toženi stranki naloži, naj tožeči stranki iz naslova izgubljenega dobička plača 181.104 EUR,
toženi stranki naloži, naj tožeči stranki plača 0,01 EUR na paket ali tobačni proizvod, na katerem je podoba P. Johannesa Jacquemyna, pri čemer naj se celotni znesek določi ob izvršitvi sodbe, ta znesek pa sedaj predstavlja sedemindvajset milijonov petsto oseminosemdeset tisoč petsto štiriindvajset EUR (27.588.524 EUR),
toženi stranki naloži, naj tožeči stranki plača odškodnino za korist, pridobljeno zaradi nezakonite uporabe podobe P. Johannesa Jacquemyna, ki v Španiji, kraju prebivališča tožene stranke in P. Johannesa Jacquemyna, znaša 13.790.000 EUR.
Tožbeni razlogi in bistvene trditve
Predmet tega postopka je tožba zaradi nepogodbene odgovornosti, vložena za povrnitev škode, ki jo je povzročila Evropska komisija, ker je podobo P. Johannesa Jacquemyna, moža tožeče stranke, nezakonito uporabljala v zdravstvenih opozorilih za tobačne proizvode, ki jih morajo obvezno vsebovati vsi tobačni izdelki Evropske unije.
Tožeča stranka v podporo svoje tožbe navaja, da sta bila Direktiva 2001/37/ES Evropskega parlamenta in Sveta z dne 5. junija 2001 in njen člen 5(3) izvedena z Odločbo Evropske komisije z dne 5. septembra 2003 o uporabi barvnih fotografij ali drugih ilustracij kot zdravstvenih opozoril na zunanji embalaži tobačnih izdelkov. Komisija je nato sprejela Odločbo C(2005) 1452 z dne 26. maja 2005 o knjižnici izbranih izvornih dokumentov, ki vsebujejo fotografije za vsako od dodatnih zdravstvenih opozoril, navedenih v Prilogi I k Direktivi 2001/37/ES, ki je bila pozneje spremenjena z Odločbo C(2006) 1502 z dne 13. aprila 2006.
Navedena direktiva in odločbe s podobami, ki jih je treba vključiti v zunanjo embalažo tobačnih izdelkov, so bile prenesene v pravni red vsake države članice Unije. Podrobneje, v primeru Španije so bile prenesene s kraljevo uredbo 639/2010 z dne 14. maja 2010. Država Španija je med 42 podobami, ki jih je predlagala Evropska komisija, izbrala 14 podob, med katerimi je bila podoba P. Johannesa Jacquemyna.
Tožeča stranka dalje zatrjuje, da je bil P. Johannes Jacquemyn od 21. junija do 16. avgusta 2002 v bolnišnici v Barceloni, kjer je bil 22 dni v komi. Od takrat se je na internetu brez njegovega soglasja pojavilo več njegovih podob, saj je bil, ker je bil primer kronične obstruktivne pljučne bolezni (KOPB) ter prestal težko intubacijo in traheotomijo, študijski primer.
Ena od njegovih fotografij je bila med tem, ko je bil v komi, brez njegovega soglasja vključena v knjižnico fotografij v zdravstvenih opozorilih, še pred tem pa je fotografijo obdelalo oglaševalsko podjetje, ki je bilo najeto za kampanjo.